               EIROPAS KOMISIJA
            Briselē, 12.7.2016
            COM(2016) 456 final
            2016/0213(NLE)
            Priekšlikums
            PADOMES LĒMUMS
            par priekšlikumu izveidot Enerģētikas kopienas energoinfrastruktūras projektu sarakstu

               PASKAIDROJUMA RAKSTS

               1.PRIEKŠLIKUMA KONTEKSTS

               2015. gada 16. oktobrī Enerģētikas kopienas Ministru padome pieņēma Lēmumu par to, kā īstenot Eiropas Parlamenta un Padomes Regulu (ES) Nr. 347/2013, ar ko nosaka Eiropas energoinfrastruktūras pamatnostādnes
                  1
               . Šā pasākuma mērķis bija izveidot tiesisko regulējumu galveno energoinfrastruktūras projektu prioritizēšanai starp Līgumslēdzējām pusēm un starp Līgumslēdzējām pusēm un ES dalībvalstīm.

               Regula (ES) Nr. 347/2013, kas pieņemta Enerģētikas kopienā, nodrošina visaptverošu satvaru atļauju izsniegšanas, regulatīvo un izmaksu sadales procedūru saskaņošanai starp Līgumslēdzējām pusēm. Tā arī prasa, lai, ievērojot vairākus kritērijus, tiktu pieņemts Ministru padomes lēmums, ar ko saskaņā ar Enerģētikas kopienas līguma III sadaļu izveido prioritāro infrastruktūras projektu — jeb t. s. Enerģētikas kopienas interesēs esošo projektu (EKIP) — sarakstu. Regulas galveno noteikumu galīgais transponēšanas datums un EKIP saraksta izveides datums ir 2016. gada 31. decembris.

               Projektu virzītāji ir iesnieguši šā lēmuma 2. pielikumā uzskaitītos projektus, un šo sarakstu Enerģētikas kopienas sekretariāts ir iesniedzis sabiedriskajai apspriešanai
                  2
               . Projektu sarakstu rūpīgi pārbauda Enerģētikas kopienas institūcijas, kā paredzēts regulā. Komisija informē Padomi par visiem notikumiem saistībā ar šo procesu. Gatavojoties Ministru padomes sanāksmei 2016. gada 14. oktobrī Sarajevā, Komisija iesniegs priekšlikumu galīgajai nostājai, kas Eiropas Savienībai jāieņem attiecībā uz Ministru padomes lēmumu, ar kuru pieņem Enerģētikas kopienas interesēs esošo projektu sarakstu.

               Regula (ES) Nr. 347/2013 dod arī iespēju regulas noteikumus piemērot abpusējas intereses projektiem (AIP). Tie ir projekti, no kuriem labumu gūst divas kaimiņvalstis (Līgumslēdzējas puse, no vienas puses, un dalībvalsts, no otras puses), bet kuriem nav juridiskā statusa “Enerģētikas kopienas interesēs esošs projekts”. Vienlaikus šos projektus atbalsta attiecīgās Līgumslēdzējas puses un dalībvalstis. Attiecībā uz šādiem projektiem un papildus priekšlikumam par juridiski saistošu lēmumu par EKIP Komisija liek priekšā, lai ES ierosina, ka Enerģētikas kopienas Ministru padomei ir jāsniedz ieteikums, kas dotu politisku impulsu, un jāveic visi regulatīvie pasākumi, kas vajadzīgi, lai AIP realizācija virzītos uz priekšu.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               Saskaņā ar 7. panta 5. punkta a) apakšpunktu Ministru padomes Lēmumā par to, kā īstenot Eiropas Parlamenta un Padomes Regulu (ES) Nr. 347/2013, ar ko nosaka Eiropas energoinfrastruktūras pamatnostādnes
                  3
               , Ministru padome izveido Enerģētikas kopienas interesēs esošo projektu sarakstu, pieņemot lēmumu saskaņā ar Enerģētikas kopienas līguma III sadaļu.

               Saskaņā ar Enerģētikas kopienas līguma 82. pantu Ministru padome veic pasākumus saskaņā ar III sadaļu pēc Puses vai sekretariāta priekšlikuma. Komisija ierosina Eiropas Savienības vārdā iesniegt šādu priekšlikumu Enerģētikas kopienas Ministru padomei.

               Nostāja, kas Eiropas Savienībai jāieņem attiecībā uz Ministru padomes lēmumu, jānosaka saskaņā ar Līguma par Eiropas Savienības darbību (LESD) 218. panta 9. punktu un saskaņā ar noteikumiem Padomes 2006. gada 29. maija Lēmumā 2006/500/EK, lai Eiropas Kopiena noslēgtu Enerģētikas kopienas līgumu.

               Saskaņā ar Enerģētikas kopienas līguma 76. pantu Ministru padomes ieteikums nav juridiski saistošs, tāpēc tas neietilpst LESD 218. panta 9. punkta darbības jomā. Ieteikuma teksts ir pievienots šim lēmumam informatīvā nolūkā.

               Procedūras akts, kas reglamentē Ministru padomes procesuālo darbību
                  4
               , paredz, ka dokumenti iesniedzami divus mēnešus pirms Ministru padomes sanāksmes, t. i., līdz 2016. gada 13. augustam.

               3.APSPRIEŠANĀS AR IEINTERESĒTAJĀM PERSONĀM

               Atbilstīgi pieņemtās regulas noteikumiem EKIP saraksta sagatavošanai tika izveidotas divas darba grupas. Projektu virzītāju iesniegtie projekti ir nodoti sabiedriskajai apspriešanai, ko 2016. gada 2. maijā sāka Enerģētikas kopienas sekretariāts. 2016. gadā tika novērtēts projektu atbilstīgums EKIP un AIP statusa saņemšanai. Katram projektam tika veikta izmaksu un ieguvumu analīze, kā rezultātā projekti tika sarindoti pēc dažādiem rezultātiem, kas atspoguļo kritēriju izpildes līmeni. Paredzēts, ka process noslēgsies 2016. gada septembra beigās, kad grupas konsensa ceļā vienosies par provizoriskā EKIP saraksta projektu un priekšlikumu iesniegs lēmējstruktūrai, kas ir Enerģētikas kopienas Pastāvīgā augsta līmeņa grupa (PALG). Plānots, ka pēc tam, kad būs saņemts pozitīvs atzinums no Enerģētikas kopienas Regulatīvās padomes, lēmējstruktūra 2016. gada 13. oktobra sanāksmē apstiprinās galīgo provizorisko EKIP sarakstu. Galīgo Enerģētikas kopienas sarakstu Ministru padomei lēmuma pieņemšanai iesniegs 2016. gada 14. oktobrī.

               4.IETEKME UZ BUDŽETU

               Neattiecas.

               2016/0213 (NLE)

               Priekšlikums

               PADOMES LĒMUMS

               par priekšlikumu izveidot Enerģētikas kopienas energoinfrastruktūras projektu sarakstu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 194. pantu un 218. panta 9. punktu,

               ņemot vērā Padomes 2006. gada 29. maija Lēmumu 2006/500/EK, lai Eiropas Kopiena noslēgtu Enerģētikas kopienas līgumu
                  5
               , un jo īpaši tā 4. un 5. pantu,

               ņemot vērā Eiropas Komisijas priekšlikumu,

               tā kā:

               (1)Ar Enerģētikas kopienas Ministru padomes Lēmumu par to, kā īstenot Eiropas Parlamenta un Padomes Regulu (ES) Nr. 347/2013, ar ko nosaka Eiropas energoinfrastruktūras pamatnostādnes
                  6
               , ir ieviests Enerģētikas kopienas interesēs esošo projektu saraksta izveides process, un tas dod arī iespēju regulas noteikumus brīvprātīgi piemērot abpusējas intereses projektiem.

               (2)Saskaņā ar Enerģētikas kopienas līguma III sadaļu un 82. pantu šāda saraksta izveides priekšlikums būtu jāsagatavo Eiropas Savienībai.

               (3)Iepriekšējā apsvērumā minētā priekšlikuma pielikumu, ko veidotu priekšlikumam pievienots galīgais projektu saraksts, varēs izveidot tikai pēc tam, kad būs novērtēti dažādie ierosinātie projekti. Tāpēc šajā lēmumā būtu jāuzskaita visi projekti, no kuriem Komisija var atlasīt tos, kas iekļaujami sarakstā vēlāk,

               IR PIEŅĒMUSI ŠO LĒMUMU.

               1. pants

               Eiropas Savienības priekšlikums Enerģētikas kopienas Ministru padomes lēmumam, ar kuru izveido Enerģētikas kopienas interesēs esošo projektu sarakstu, ir izklāstīts šā lēmuma 1. pielikumā.

               2. pants

               Šā lēmuma 1. pantā minētā priekšlikuma pielikumā iekļauj šā lēmuma 2. pielikumā uzskaitītos projektus. 2. pielikumā ir uzskaitīti projekti, kas iesniegti novērtēšanai un galīgā lēmuma pieņemšanai, kā paredzēts Enerģētikas kopienas Ministru padomes Lēmumā 2015/09/MC-EnC par to, kā īstenot Regulu (ES) Nr. 347/2013, ar ko nosaka Eiropas energoinfrastruktūras pamatnostādnes.

               Eiropas Savienības vārdā Komisija var atbalstīt jebkuru 2. pielikumā uzskaitīto projektu iekļaušanu galīgajā sarakstā, ja tie atbilst Ministru padomes Lēmuma 2015/09/MC-EnC kritērijiem. Projektus var atlasīt tikai no tiem, kas uzskaitīti 2. pielikumā.

               3. pants

               Šis lēmums stājas spēkā tā pieņemšanas dienā.

               4. pants

               Šis lēmums ir adresēts Komisijai.

               Briselē,

                     Padomes vārdā —

                     priekšsēdētājs

                     (1)
                  D/2015/09/MC-EnC.

                     (2)
                  https://www.energy-community.org/portal/page/portal/ENC_HOME/SECRETARIAT/Co.nsultation/2016_PROJECTS.

                     (3)
                  D/2015/09/MC-EnC.

                     (4)
                  Procedural Act 2006/01/MC-EnC Internal Rules of Procedures of Ministerial Council of Energy Community.

                     (5)
                  OV L 198, 20.7.2006., 15. lpp.

                     (6)
                  D/2015/09/MC-EnC.

    ---documentbreak---

               EIROPAS KOMISIJA
            Briselē, 12.7.2016
            COM(2016) 456 final
            PIELIKUMS
            dokumentam
            Priekšlikums Padomes lēmumam
            par priekšlikumu izveidot Enerģētikas kopienas energoinfrastruktūras projektu sarakstu

               PIELIKUMS

               dokumentam

               Priekšlikums Padomes lēmumam

               par priekšlikumu izveidot Enerģētikas kopienas energoinfrastruktūras projektu sarakstu

               PASKAIDROJUMA RAKSTS

               1. Ievads

               2015. gada 16. oktobrī Enerģētikas kopienas Ministru padome pieņēma Lēmumu par to, kā īstenot Eiropas Parlamenta un Padomes Regulu (ES) Nr. 347/2013, ar ko nosaka Eiropas energoinfrastruktūras pamatnostādnes
                  1
               . Šā pasākuma mērķis bija izveidot tiesisko regulējumu galveno energoinfrastruktūras projektu prioritizēšanai starp Līgumslēdzējām pusēm un starp Līgumslēdzējām pusēm un ES dalībvalstīm.

               Regula (ES) Nr. 347/2013, kas pieņemta Enerģētikas kopienā, nodrošina visaptverošu satvaru atļauju izsniegšanas, regulatīvo un izmaksu sadales procedūru saskaņošanai starp Līgumslēdzējām pusēm. Tā arī prasa, lai, ievērojot vairākus kritērijus, tiktu pieņemts Ministru padomes lēmums, ar ko saskaņā ar Enerģētikas kopienas līguma III sadaļu izveido prioritāro infrastruktūras projektu — jeb t. s. Enerģētikas kopienas interesēs esošo projektu (EKIP) — sarakstu. Regulas galveno noteikumu galīgais transponēšanas datums un EKIP saraksta izveides datums ir 2016. gada 31. decembris.

               Atbilstīgi Enerģētikas kopienā pieņemtās Regulas (ES) Nr. 347/2013 noteikumiem EKIP saraksta sagatavošanai tika izveidotas divas darba grupas. Projektu virzītāju iesniegtie projekti ir nodoti sabiedriskajai apspriešanai, ko 2016. gada 2. maijā sāka Enerģētikas kopienas sekretariāts. 2016. gadā tika novērtēts projektu atbilstīgums EKIP statusa saņemšanai. Katram projektam tika veikta izmaksu un ieguvumu analīze, kā rezultātā projekti tika sarindoti pēc dažādiem rezultātiem, kas atspoguļo kritēriju izpildes līmeni. Procesa noslēgumā konsensa ceļā jāvienojas par provizorisko EKIP saraksta projektu un priekšlikums jāiesniedz lēmējstruktūrai, kas ir Enerģētikas kopienas Pastāvīgā augsta līmeņa grupa (PALG). Pēc tam, kad saņemts pozitīvs atzinums no Enerģētikas kopienas Regulatīvās padomes, lēmējstruktūrai jāapstiprina provizoriskais EKIP saraksts.

               Pielikumu ar attiecīgo projektu sarakstu izveido, ievērojot iepriekš aprakstīto lēmumu pieņemšanas procesu.

               2. Priekšlikuma juridiskais pamats

               Saskaņā ar līguma 82. pantu Ministru padome veic pasākumus saskaņā ar III sadaļu pēc Puses vai sekretariāta priekšlikuma. Komisija Eiropas Savienības vārdā iesniedza šādu priekšlikumu Enerģētikas kopienas Ministru padomei.

               Saskaņā ar lēmuma 7. panta 5. punkta a) apakšpunktu Ministru padome izveido Enerģētikas kopienas interesēs esošo projektu sarakstu, pieņemot lēmumu saskaņā ar līguma III sadaļu.

               Eiropas Savienības priekšlikums

               ENERĢĒTIKAS KOPIENAS MINISTRU PADOMES
               LĒMUMS

               par Enerģētikas kopienas interesēs esošo projektu sarakstu (“Enerģētikas kopienas saraksts”)

               ENERĢĒTIKAS KOPIENAS MINISTRU PADOME,

               ņemot vērā Enerģētikas kopienas dibināšanas līgumu (“Līgums”) un jo īpaši tā 2., 26., 27. un 82. pantu,

               ņemot vērā Enerģētikas kopienas Ministru padomes Lēmumu D/2015/09/MC-EnC par to, kā īstenot Eiropas Parlamenta un Padomes Regulu (ES) Nr. 347/2013, ar ko nosaka Eiropas energoinfrastruktūras pamatnostādnes, un jo īpaši Enerģētikas kopienā pieņemtās Regulas (ES) Nr. 347/2013 3. panta 4. punktu,

               ņemot vērā Eiropas Savienības priekšlikumu,

               tā kā:

               (1)
                     2015. gada 16. oktobrī Enerģētikas kopienas Ministru padome pieņēma Lēmumu par to, kā īstenot Eiropas Parlamenta un Padomes Regulu (ES) Nr. 347/2013, ar ko nosaka Eiropas energoinfrastruktūras pamatnostādnes
                  2
               .

               (2)
                     Saskaņā ar Līguma 82. pantu pasākumus ierosina Puse vai sekretariāts.

               (3)
                     Projekti, kurus ierosināts iekļaut Enerģētikas kopienas interesēs esošo projektu (EKIP) sarakstā, ir saņēmuši grupu novērtējumu, un tie atbilst regulā noteiktajiem kritērijiem.

               (4)
                     Par provizorisko EKIP sarakstu grupas vienojās tehniskā līmeņa sanāksmēs. Pēc pozitīva atzinuma saņemšanas no Enerģētikas kopienas Regulatīvās padomes (EKRP) par novērtēšanas kritēriju konsekventu piemērošanu un konsekventu izmaksu un ieguvumu analīzi, saraksta priekšlikums tika apspriests un apstiprināts Enerģētikas kopienas Pastāvīgās augsta līmeņa grupas (PALG) 2016. gada [XXXX] [XX] sanāksmē, un PALG, rīkojoties kā lēmējstruktūra, sagatavoja lēmuma galīgo versiju un akceptēja to.

               (5)
                     Projekti, kuri bija izvirzīti iekļaušanai Enerģētikas kopienas sarakstā, tika apspriesti ar organizācijām, kas pārstāv attiecīgās ieinteresētās personas, tostarp enerģijas ražotājus, sadales sistēmu operatorus un piegādātājus, un patērētāju un vides aizsardzības organizācijām.

               (6)
                     Iekļaušana EKIP sarakstā neskar attiecīgā vides ietekmējuma novērtējuma un atļauju piešķiršanas procedūras iznākumu. Saskaņā ar pieņemtās regulas 5. panta 8. punktu Enerģētikas kopienas tiesību aktiem neatbilstošu projektu no Enerģētikas kopienas saraksta var svītrot. EKIP īstenošana, tostarp to atbilstība Enerģētikas kopienas tiesību aktiem, būtu jāuzrauga saskaņā ar minētās regulas 5. pantu.

               (7)
                     Saskaņā ar pieņemtās regulas 3. panta 4. punkta otro daļu Enerģētikas kopienas sarakstu izveido ik pēc diviem gadiem, pieņemot lēmumu saskaņā ar līguma III sadaļu,

               IR PIEŅĒMUSI ŠO LĒMUMU.

               1. pants

               Pieņem šā lēmuma pielikumā ietverto EKIP sarakstu.

               2. pants

               Šis lēmums stājas spēkā tā pieņemšanas dienā.

               Šis lēmums ir adresēts Piederīgajām pusēm, Apvienoto Nāciju Organizācijas Pagaidu pārvaldes misijai Kosovā un Enerģētikas kopienas līguma 27. pantā minētajām dalībvalstīm.

               …, 2016. gada …

                     Ministru padomes vārdā —

                     priekšsēdētājs

                     (1)
                  D/2015/09/MC-EnC.

                     (2)
                  Lēmums D/2009/2015/MC-EnC.

    ---documentbreak--- NA ---documentbreak---

               EIROPAS KOMISIJA
            Briselē, 12.7.2016
            COM(2016) 456 final
            PIELIKUMS
            dokumentam
            Priekšlikums Padomes lēmumam
            par priekšlikumu izveidot Enerģētikas kopienas energoinfrastruktūras projektu sarakstu

               PIELIKUMS

               dokumentam

               Priekšlikums Padomes lēmumam

               par priekšlikumu izveidot Enerģētikas kopienas energoinfrastruktūras projektu sarakstu

               Saraksts ar projektiem, kurus projektu virzītāji iesnieguši saskaņā ar Enerģētikas kopienas Ministru padomes Lēmumu 2015/09/MC-EnC par to, kā īstenot Regulu (ES) Nr. 347/2013, ar ko nosaka Eiropas energoinfrastruktūras pamatnostādnes

               GĀZE (17 projekti):

               Enerģētikas kopienas interesēs esošie projekti (EKIP)

               – cauruļvads, kas bijušo Dienvidslāvijas Maķedonijas Republiku (FYROM) savienos ar Kosovu*
                  1
               , Albāniju un Serbiju

               – infrastruktūras gāzes cauaruļvads, FYROM–Albānijas robeža

               – Serbijas–FYROM gāzes starpsavienotājs, posms Serbijas teritorijā

               – Serbijas–Melnkalnes (iesk. Kosovu*
                  2
               ) gāzes starpsavienotājs, Nišas (Doļevaca) – Prištinas posms

               – Albānijas–Kosovas*
                  3
                gāzes cauruļvads (ALKOGAP)

               – Serbijas–Bulgārijas starpsavienojuma cauruļvads, posms Serbijas teritorijā (KIP statuss visam starpsavienotājam)*
                  4

               – FYROM daļa TESLA projektā*

               Abpusējas intereses projekti (AIP)

               – BA-HR starpsavienojuma cauruļvads (Slobodnica–Bosanski Brod–Zenica)

               – BA-HR starpsavienojuma cauruļvads (Licka Jesenica–Trzac–Bosanska Krupa)

               – BA-HR starpsavienojuma cauruļvads (Zagvozd–Posusje–Novi Travnik/ Ploce–Mostar–Sarajevo)

               – starpsavienotājs, kas FYROM savienos ar Bulgāriju un Grieķiju

               – Serbijas–Rumānijas starpsavienotājs, Serbijas posms

               – Serbijas–Horvātijas starpsavienojuma cauruļvads, Serbijas posms

               – Polijas–Ukrainas starpsavienojuma cauruļvads

               – Ungārijas–Ukrainas starpsavienojums konstantas jaudas nodrošināšanai

               – Jonijas un Adrijas jūras cauruļvads (IAP)

               – EAGLE SDG un cauruļvads

               ELEKTROENERĢIJA (12 projekti):

               Enerģētikas kopienas interesēs esošie projekti (EKIP)

               – Transbalkānu koridors — 1. etaps (Rumānija, Serbija, Melnkalne, Bosnija un Hercegovina)*

               – Transbalkānu koridors — 2. etaps, 400 kV gaisvadu līnija, Bajina Bašta – “Kraljevo 3” (Serbija)

               – Transbalkānu elektrokoridors, tīkla posms Melnkalnē

               – 400 kV gaisvadu līnijas starpsavienojums, Bitola (FYROM) – Eļbasani (AL)

               – 400 kV gaisvadu līnijas starpsavienojums, “Skopje 5” (FYROM) – termoelektrostacija “New Kosovo”* (KS)

               Abpusējas intereses projekti (AIP)

               – Baņa Luka (BA) – Lika (HR) starpsavienojums ar iekšējo palīgaprīkojumu

               – Belci (MD) – Sučava (RO) starpsavienojums

               – pretslēguma pārveidotājstacija 400 kV gaisvadu līnijā, Vulkenešti (MD) – Isača (RO), un jauna gaisvadu līnija (MD)

               – 400 kV gaisvadu līnijas starpsavienojums, Strešeni (MD) – Jasi (RO), ar pretslēguma staciju Strešeni (MD)

               – augstsprieguma līdzstrāvas asinhrons savienojums starp ENTSO-E sistēmu un Ukrainas elektrotīklu caur 750 kV gaisvadu līniju, kodolelektrostacija “Khmelnytska” (UA) – Žešova (PL)

               – 400 kV gaisvadu līnijas starpsavienojuma atjaunošana, Mukačeve (UA) – Velke Kapušani (SK)

               – 750 kV gaisvadu līnijas starpsavienojuma atjaunošana (kodolelektrostacija “Pivdennoukrainska” (UA) – Isača (RO)) un 400 kV gaisvadu līnijas modernizācija (Primorska (UA) – Isača (RO))

               Viedo elektrotīklu projekti (2 projekti)

               – zudumu samazināšana elektrotīklā (FYROM)

               – viedo uzskaites mēraparātu projekts Kosovā*

               – pieprasījumreakcija, enerģijas akumulēšana un decentralizēti energoresursi Serbijas energosistēmas darbības uzlabošanai

               NAFTA (1 projekts):

               – Brodi-Adamova naftas cauruļvada būvniecība

                     (1)
                  Šis nosaukums neskar nostājas par statusu un atbilst ANO DP Rezolūcijai 1244 un Starptautiskās Tiesas atzinumam par Kosovas neatkarības deklarāciju.

                     (2)
                  Ibidem.

                     (3)
                  Ibidem.

                     (4)
                  Projekti, kas apzīmēti ar “*”, ir projekti, kam Eiropas Savienībā piešķirts statuss “kopīgu interešu projekts” (KIP).